KOMISIJOS REGLAMENTAS (EB) Nr. 1915/2006
2006 m. gruodžio 18 d.
pratęsiantis išankstinę Bendrijos priežiūrą tam tikrų trečiųjų šalių kilmės tam tikrų geležies ir plieno gaminių importui
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1994 m. gruodžio 22 d. Tarybos reglamentą (EB) Nr. 3285/94 dėl bendrų importo taisyklių ir Reglamento (EB) Nr. 518/94 panaikinimo (1), ypač į jo 11 straipsnį,
atsižvelgdama į 1994 m. kovo 7 d. Tarybos reglamentą (EB) Nr. 519/94 dėl bendrų importo iš tam tikrų trečiųjų šalių taisyklių ir Reglamentų (EEB) Nr. 1765/82, (EEB) Nr. 1766/82 ir (EEB) Nr. 3420/83 panaikinimo (2), ypač į jo 9 straipsnį,
pasikonsultavusi su Patariamuoju komitetu,
kadangi:
(1)
Komisijos reglamentu (EB) Nr. 76/2002 (3) Komisija įvedė išankstinę Bendrijos priežiūrą tam tikrų trečiųjų šalių kilmės geležies ir plieno gaminių importui. Reglamentas buvo iš dalies pakeistas Komisijos reglamentu (EB) Nr. 1337/2002 (4), siekiant išplėsti priežiūros taikymo sritį, ir reglamentais (EB) Nr. 2385/2002 (5) ir (EB) Nr. 469/2005 (6).
(2)
Per laikotarpius, nustatytus Komisijos reglamentu (EB) Nr. 1917/2000 (7), negalima gauti statistinių duomenų apie Bendrijos išorės prekybą.
(3)
Nors 2002 m. įvedus priežiūrą padėtis pasikeitė, atsižvelgiant į pokyčius pasaulio plieno rinkoje, reikalinga patikima ir greita informacinė sistema apie būsimą Bendrijos importą.
(4)
Nuo 2003 m. Kinijos rinka yra pagrindinė spartaus plieno gaminių paklausos didėjimo priežastis. Tačiau Kinija labai sparčiai didino savo gamybos pajėgumus. Kinijos neapdoroto plieno gamyba išaugo nuo 129 mln. tonų 2000 m. iki 349 mln. tonų 2005 m., per tą patį laikotarpį jos dalis pasauliniu mastu padidėjo nuo 15,4 % iki 36 %, gamybos pajėgumai plečiami ir toliau siekiant juos padidinti 2006 m. ES importas iš Kinijos 2004 m. sudarė maždaug 0,9 mln. tonų, o 2005 m. - 1,6 mln. tonų. 2004 m. Kinija importavo 15 mln. tonų, tačiau 2006 m. ji taps vien tik eksportuotoja. Galima tikėtis, kad ši mažėjančio importo ir didėjančio eksporto tendencija Kinijoje tęsis, o kartu į pasaulio rinką išleidžiami didėjantys plieno gaminių kiekiai, kuriems reikia naujos rinkos.
(5)
Remiantis naujausiais statistiniais duomenimis apie keturių pagrindinių gaminių tipų, būtent plokščių gaminių, ilgų gaminių, vamzdžių ir vamzdelių bei pusgaminių, importą nustatyta, kad per pirmąjį 2006 m. pusmetį importas vidutiniškai išaugo 11 %, palyginti su tuo pačiu laikotarpiu 2005 m., ir atitinkamai pasiekė 18 % ir 13 % plokščių ir ilgų gaminių atveju. 2005 m. bendras importas siekė 26,2 mln. tonų, palyginti su 20 mln. tonų 2002 m., o tai rodo bendrą 31 % importo padidėjimą per trejus metus.
(6)
Pirmųjų dviejų 2006 m. ketvirčių analizė rodo, kad tuo laikotarpiu išliko aukštas importo lygis, kuris iš viso padidėjo 29 %, o tų metų trečiojo ketvirčio duomenys rodo tolesnę augimo tendenciją.
(7)
Be to, kainos Bendrijos ir JAV rinkose ir toliau lieka didelės, apskritai jos yra 20 % ir 30 % didesnės nei Azijos rinkose. Atrodo, kad toks kainų skirtumas domina eksportuotojus iš trečiųjų šalių, todėl 2006 m. pastebimi pirmieji kainų mažinimo požymiai Amerikos ir kelių Europos šalių rinkose.
(8)
Be to, statistiniai duomenys apie ES gamintojų užimtumą rodo rinkos nuosmukį - nuo 414 500 asmenų 2000 m. iki 404 700 asmenų 2001 m., 390 200 asmenų 2002 m., 383 800 asmenų 2003 m., 375 900 asmenų 2004 m. ir 347 000 asmenų 2005 m., t. y. užimtumas per 5 metus iš viso sumažėjo 16 %.
(9)
Remiantis naujausiomis plieno gaminių importo tendencijomis, pokyčiais Kinijos rinkoje, spartėjančiu importo augimu, labai dideliu plieno gaminių kainų skirtumu ES ir trečiųjų šalių rinkose ir dideliu darbo vietų mažinimu per pastaruosius metus, galima teigti, kad grėsmė sukelti žalą Bendrijos gamintojams, kaip apibrėžta Reglamento (EB) Nr. 3285/94 11 straipsnyje, egzistuoja.
(10)
Todėl siekiant apsaugoti Bendrijos interesus, būtina tam tikrų plieno gaminių importui ir toliau taikyti išankstinę Bendrijos priežiūrą, kuria siekiama rinkti statistinę informaciją, leidžiančią operatyviai analizuoti importo tendencijas. Atsižvelgiant į pirmiau minėtus galimus pokyčius ir į tai, kad kitos svarbios plieną gaminančios šalys įdiegė ar pratęsė panašias priežiūros sistemas iki 2009 m., tikslinga išimties tvarka tą sistemą toliau taikyti iki 2009 m. gruodžio 31 d.
(11)
Be to, siekiant sumažinti nereikalingus suvaržymus ir pernelyg netrukdyti pasienyje įsikūrusių bendrovių veikos, pageidautina padidinti mažų kiekių, kurie nėra įtraukti į išankstinės priežiūros taikymo sritį, apimtį. Todėl reikėtų iki 2 500 kilogramų padidinti importuojamų produktų, kuriems šis reglamentas neturėtų būti taikomas, neto svorį.
(12)
Pageidautina, kad šis reglamentas įsigaliotų kitą dieną nuo jo paskelbimo tam, kad būtų galima kuo greičiau rinkti duomenis,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 76/2002 su pakeitimais, padarytais reglamentais (EB) Nr. 1337/2002, (EB) Nr. 2385/2002 ir (EB) Nr. 469/2005, iš dalies keičiamas taip:
1)
1 straipsnio trečia pastraipa keičiama taip:
„3. Importuojamiems produktams, kurių neto svoris neviršija 2 500 kilogramų, šis reglamentas netaikomas.“
2)
6 straipsnyje „2006 m. gruodžio 31 d.“ keičiama į „2009 m. gruodžio 31 d.“
2 straipsnis
Plieno gaminių, kuriems taikomas šis reglamentas ir kurie yra atgabenti iki 2007 m. sausio 1 d., išleidimui į laisvą apyvartą nuo 2007 m. sausio 1 d. Bulgarijoje ir Rumunijoje priežiūros dokumento nereikalaujama, jei tos prekės buvo atgabentos iki 2007 m. sausio 1 d. Reikia pateikti važtaraštį ar kitokį Bendrijos valdžios institucijų lygiaverčiu laikomą pristatymo datą įrodantį transportavimo dokumentą.
3 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Tačiau 2 straipsnis įsigalioja tik įsigaliojus Bulgarijos ir Rumunijos stojimo į Europos Sąjungą sutarčiai ir tik nuo jos įsigaliojimo datos.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. gruodžio 18 d.